ตลท.รุกขยายฐานผู้ลงทุนออนไลน์
ตลท.จัดงานรวมพลคนเทรดออนไลน์ 26-29 ก.ค.นี้ หวังกระตุ้นยอดนักลงทุนเพิ่มจากปัจจุบันคิดเป็น 52 % ของยอดนักลงทุนทั้งหมด
24 ก.ค. 2555

ตลท.จัดงานรวมพลคนเทรดออนไลน์ 26-29 ก.ค.นี้ หวังกระตุ้นยอดนักลงทุนเพิ่มจากปัจจุบันคิดเป็น 52 % ของยอดนักลงทุนทั้งหมด
ดร. ภากร ปีตธวัชชัย  รองผู้จัดการ  สายงานการตลาด  ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ ซึ่งทำหน้าที่ในการสานโอกาสการลงทุนให้แก่ผู้ลงทุนทุกกลุ่มได้พัฒนาช่องทางการลงทุนออนไลน์อย่างต่อเนื่องเพื่อให้ผู้ลงทุนสามารถติดตามข้อมูลข่าวสาร รวมถึงส่งคำสั่งซื้อขายหุ้นและตราสารอนุพันธ์ได้ทุกที่ทุกเวลาอย่างแม่นยำและปลอดภัย ตามแผนกลยุทธ์ในการตอบสนองโอกาสทางการเงิน (Matching the right financial opportunities) ส่งผลให้ ณ สิ้น .ย. 2555 มีผู้ลงทุนออนไลน์ 387,182 บัญชี คิดเป็น 52% ของผู้ลงทุนทั้งหมดกว่า 7 แสนบัญชี 
"การที่ผู้ลงทุนจะใช้ช่องทางออนไลน์ให้ได้ประโยชน์สูงสุด ต้องรู้จักวิธีการและเข้าใจถึงกลไกของเครื่องมืออย่างถ่องแท้  ตลาดหลักทรัพย์ฯ จึงได้จัดงาน “SET-TFEX Online Investor Fair 2012 รวมพลคนเทรดออนไลน์” เพื่อรวมทุกเรื่องเกี่ยวกับการลงทุนผ่านช่องทางออนไลน์ รวมทั้งการนำเสนอเทคโนโลยีที่เป็นเครื่องมือช่วยอำนวยความสะดวกในการซื้อขาย ซึ่งช่องทางออนไลน์นี้จะช่วยลดต้นทุนการซื้อขายหลักทรัพย์อีกด้วย"ดร.ภากรกล่าว
ทั้งนี้ งาน “SET-TFEX Online Investor Fair 2012 รวมพลคนเทรดออนไลน์” กำหนดจัดขึ้นในวันที่ 26-29 ก.ค.นี้  เวลา 10.30 – 20.00 น. ณ ลาน EDEN ชั้น 1 ศูนย์การค้าเซ็นทรัลเวิลด์ ภายในงานผู้ร่วมงานจะได้พบโอกาสการลงทุนทั้งหุ้นและอนุพันธ์ด้านนวัตกรรมการลงทุนออนไลน์ รวมทั้งกิจกรรมมากมายตลอด 4 วันเต็ม ทั้ง  i-Learn Zone เรียนลัดทุกเรื่องการลงทุนผ่านออนไลน์ พร้อมสัมมนาแนะเทคนิคการลงทุนออนไลน์ และแนะนำวิธีใช้ Settrade Streaming ซึ่งเป็นโปรแกรมซื้อขายหุ้นและอนุพันธ์แบบเรียลไทม์ ที่สามารถใช้งานได้ ทั้งบน PC iPhone iPad  และเตรียมเปิดให้บริการผ่านอุปกรณ์ที่ใช้ระบบ Android เร็ว ๆ นี้  i-Like Zone พบกับนวัตกรรมการเทรดออนไลน์ รวมทุก Application เพื่อการลงทุนออนไลน์ i-Login Zone พบกับ 21 บริษัทหลักทรัพย์ชั้นนำ ที่พร้อมให้คำปรึกษาเรื่องการลงทุน หุ้น-อนุพันธ์ อย่างใกล้ชิด